LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS MOKESČIŲ ADMINISTRAVIMO ĮSTATYMO

NR. IX-2112 2, 3, 12, 13, 25, 26, 32, 33, 38, 39, 401, 87, 88, 99, 1042, 126, 139, 140, 164

STRAIPSNIŲ, PRIEDO PAKEITIMO IR ĮSTATYMO PAPILDYMO 613 STRAIPSNIU

ĮSTATYMO PROJEKTO

2022-12-12 Nr. XIVP-2133(2)

Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas.

Projekto 2 straipsniu siūloma pakeisti Mokesčių administravimo įstatymo (toliau – keičiamas įstatymas) 3 straipsnio 4 dalį ir joje nustatyti, kad reikalavimas dėl mokesčių įstatymų įsigaliojimo termino būtų netaikomas „su atitinkamų metų valstybės biudžeto ir savivaldybių biudžetų finansinių rodiklių patvirtinimo įstatymu susijusiems Lietuvos Respublikos mokesčių įstatymų pakeitimams, jei šiais pakeitimais nėra sunkinama mokesčių mokėtojų padėtis“. Atkreiptinas dėmesys, jog teikiamo siūlymo turinys nėra visiškai aiškus, nes formuluotė „nėra sunkinama mokesčių mokėtojų padėtis“ gali būti suprantama skirtingai – iš vienos pusės galėtų būti suprantama kaip „mokestinės naštos didinimas“, iš kitos pusės – kaip bet kurių mokesčių mokėtojui taikomų prievolių ar įpareigojimų nustatymas ar sugriežtinimas. Svarstytina, ar taikant šią nuostatą nekils praktinių problemų.

Projekto 3 straipsniu siūloma pakeisti keičiamo įstatymo 12 straipsnio 1 dalį ir joje nustatyti, kad apibendrintus mokesčių įstatymų paaiškinimus teikia ir skelbia Valstybinė mokesčių inspekcija „pasikonsultavusi su visuomene“. Svarstytina, ar ši procedūra neturėtų būti reglamentuojama keičiamame įstatyme išsamiau, pavyzdžiui, kaip Teisėkūros pagrindų įstatyme reglamentuojamas „konsultavimasis su visuomene“.

Projekto 20 straipsnio 4 dalimi keičiamo įstatymo 140 straipsnio 6 dalyje siūloma nustatyti, kad „Mokesčių įstatymus solidariai pažeidusiems asmenims muitinė kiekvienam pažeidėjui skiria individualią baudą, kurios dydis siekia 60 procentų vidutinio pagal šio Įstatymo 139 straipsnį apskaičiuoto baudos dydžio, padalyto iš mokesčių įstatymus solidariai pažeidusių asmenų skaičiaus ir patikslinto atsižvelgus į šio Įstatymo 139 straipsnio 2–5 dalių nuostatas“. Pastebėtina, kad projekto aiškinamajame rašte yra nurodoma, jog projektu yra siekiama mokesčių įstatymus solidariai pažeidusiems asmenims nustatyti individualias baudas taikant solidariąją teisinę atsakomybę. Aiškinamajame rašte pažymima ir tai, kad pagal „Europos Sąjungos Teisingumo Teismo formuojamą praktiką pažeidimo vykdytojo atsakomybė preziumuojama, o nustačius kitus asmenis, kurie laikytini skolininkais muitinei, registruojama solidari mokestinė prievolė“. Projektu siūlomas teisinis reguliavimas diskutuotinas keliais aspektais.

Pirma, pastebėtina, kad projekto 20 straipsnio 4 dalimi keičiamo įstatymo 140 straipsnio 6 dalies formuluotė neatitinka projekto aiškinamojo rašto tikslo, nes joje nurodoma ne solidari mokesčių įstatymus pažeidusių asmenų atsakomybė (solidarus baudos sumokėjimas), o pats solidarus mokesčių įstatymo pažeidimas, t. y. solidari asmenų veika. Tuo tarpu keičiamo įstatymo 140 straipsnio 6 dalyje kalbant apie mokesčių įstatymus pažeidusių asmenų atsakomybę nurodoma, kad „muitinė kiekvienam pažeidėjui skiria individualią baudą“, taigi teisinė atsakomybė (bauda) yra skiriama kiekvienam mokesčių įstatymo pažeidėjui atskirai. Pastebėtina, jog pagrindinis solidarios prievolės principas yra tas, kad jeigu skolininkų pareiga yra solidari, tai kreditorius turi teisę reikalauti, kad prievolę įvykdytų tiek visi ar keli skolininkai bendrai, tiek bet kuris iš jų skyrium, be to, tiek ją visą, tiek jos dalį (Civilinio kodekso 6.6 straipsnio 4 dalis). Atsižvelgus į tai, darytina išvada, kad individualios baudos skyrimas mokesčių įstatymo pažeidėjui neatitinka solidarios atsakomybės instituto esmės, nes šiuo atveju bendraskoliai nebus įpareigoti iki to laiko, kada bus įvykdyta visa prievolė (Civilinio kodekso 6.6 straipsnio 6 dalis).

Antra, vadovaujantis 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas 84 straipsniu, „jeigu importo ar eksporto muito sumą, atitinkančią vieną skolą muitinei, privalo sumokėti keli asmenys, jie solidariai atsako už tos sumos sumokėjimą“. Taigi manytina, kad projekto nuostatos turėtų būti tikslintinos, nustatant ne solidarią mokesčių įstatymus pažeidusių asmenų veiką, o solidarų minėtų asmenų atsakomybės taikymą.

Trečia, svarstytina, ar keičiamo įstatymo 140 straipsnio 6 dalies formuluotė „mokesčių įstatymus solidariai pažeidusiems asmenims“ neturėtų būti tikslinama naudojant įprastesnes bendrą asmenų veiką apibūdinančias formuluotes, kaip pavyzdžiui „bendra asmenų veika“ ar pan.

Pagal projekto 23 straipsnio 2 dalį projekto 13 straipsnis, kuriuo keičiamas įstatymas pildomas nauju 613 straipsniu, reglamentuosiančiu platformų operatorių duomenų kaupimą ir teikimą Valstybinei mokesčių inspekcijai, įsigalios 2023 m. sausio 1 d., o Valstybinė mokesčių inspekcija iki 2022 m. gruodžio 31 d. dar turės priimti įgyvendinamuosius šio naujo teisinio reguliavimo teisės aktus. Nepaisant to, kad pirmą kartą duomenys pagal naująjį reguliavimą turės būti teikiami tik 2024 metais, duomenys turės būti teikiami už 2023 metus, t. y. praktiškai neliekant platformų operatoriams galimybės prisitaikyti prie naujo reguliavimo (pertvarkyti platformų taip, kad būtų fiksuojami reikalaujami duomenys ir pan.). Atsižvelgus į tai, primintina, jog pagal Konstitucinio Teismo suformuotą praktiką naujas pareigas nustatančiam teisiniam reguliavimui turi būti nustatytas ir pakankamas vacatio legis terminas (2021 m. gegužės 13 d. nutarimas).

Siekiant teisinio aiškumo, siūlytina projekto 23 straipsnio 7 dalyje esančią formuluotę „Mokesčių administravimo įstatymo pažeidimų tyrimui“ keisti formuluote „mokesčių įstatymų pažeidimų tyrimui“.

Privatinės teisės skyriaus vyresnysis patarėjas,

laikinai atliekantis departamento direktoriaus funkcijas	Dainius Zebleckis

R. Dirgėlienė, tel. (8 5) 239 6350, el. p. renata.dirgeliene@lrs.lt

A. Dulevičiūtė - Akimovienė, tel. (8 5) 239 6164, el. p. akvile.duleviciute@lrs.lt

M. Masteikienė, tel. (8 5) 239 6843, el. p. milda.masteikiene@lrs.lt